
Նախաբան
Ներկայումս մշակվում է Հայաստանի ԶԼՄ-ների գործունեություն կարգավորող օրենսդրության բարեփոխումների հայեցակարգ։ Սույն հետազոտությունն իրականացվել է հայեցակարգում վիրավորանքի և զրպարտության, հերքման և պատասխանի իրավունքի մասին օրենսդրական կարգավորումների բարելավման ուղղությամբ հայեցակարգերի մշակման նպատակով։   
Հետազոտության մեջ ուսումնասիրվել են վիրավորանքի և զրպարտության, հերքման և պատասխանի իրավունքի ներպետական օրենսդրական հիմքերը, միջազգային սկզբունքները, վեր են հանվել օրենսդրական բացերը, միջազգային իրավունքի հետ ներպետական կարգավորումների հակասությունները, իսկ վերջում արվել են առաջարկություններ ԶԼՄ-ների մասին օրենքում և Քաղաքացիական օրենսրությունում նշված կարգավորումների բարելավման ուղղությամբ։  
Հետազոտությունը բաղկացած է երկու բաժիններից։ Բաժին 1-ում հետազոտվել են վիրավորանքի և զրպարտության իրավական կարգավորումները Քաղաքացիական օրենսգրքում և Զանգվածային լրատվության մասին օրենքում, և արվել են առաջարկություններ այդ կարգավորումները բարելավելու ողղությամբ։ Ելնելով ներկա անհրաժեշտությունից, վիրավորանքի և զրպարտության լույսի ներքո ուսումնասիրվել է նաև ատելության խոսքի կախարգելման ուղղությամբ անհրաժեշտ օրենսդրական փոփոխություններ կատարելու հնարավորության հարցը, և այդ առումով նույնպես ներկայացվել են առաջարկություններ։ Բաժին 2-ում հետազոտվել են հերքման և պատասխանի իրավունքի վերաբերյալ կարգավորումները ԶԼՄ-ների մասին օրենքում, վիրավորանքի և զրպարտության նորմերի հետ հակասությունները, ու դրանց հաղթահարման ուղղությամբ արվել են կոնկրետ առաջարկություններ 

ԲԱԺԻՆ 1.

ԶԼՄ-ներում վիրավորանքի և զրպարտության համար
պատասխանատվության խնդիրները

1. Խնդրի կարևորությունը

Զանգվածային լրատվության մասին օրենքում և Քաղաքացիական օրենսգրքում սահմանված են վիրավորանքի և զրպարտության վերաբերյալ իրավական կարգավորումներ, որոնք ընդունվել են վաղուց՝ 2004 և 2010 թվականներին՝ համապատասխանաբար։ Այդ տարիներից ի վեր լրատվական տեխնոլոգիաները, միջազգային իրավական սկզբունքները, ներպետական օրենսդրությունը և դատական պրակտիկան սրնթաց զարգացել են, և առկա կարգավորումներն այլևս չեն համապատասխանում ժամանակակից պահանջներին։ Անհրաժեշտ է բարելավել վիրավորանքի և զրպարտության վերաբերյալ իրավական նորմերը ԶԼՄ-ների մասին օրենքում և Քաղաքացիական օրենսգրքի 1087.1 հոդվածում, և ներդաշնակեցնել այդ իրավական կարգավորումները այս երկու օրենքներում։ Այնուհետև անհրաժեշտ է համապատասխանեցնել այդ փոփոխությունները այլ հարակից օրենքների հետ, օրինակ՝ օրենքների, որոնք կարգավորում են ինֆորմացիայի ազատ հոսքը առցանց միջավայրում։

2. Իրավիճակը Հայաստանում

Մամուլի մասին օրենսդրության առանցքային փաստաթուղթը՝ Զանգվածային լրատվության (ԶԼՄ-ների) մասին օրենքն ընդունվել է 2004 թվականի փետրվարին, իսկ վիրավորանքի և զրպարտության վերաբերյալ օրենսդրական նորմերի ներկա կարգավորումն ընդունվել է 2010 թվականի մայիսին՝ Քաղաքացիական օրենսգրքի 1087.1 հոդվածով։ Թեև ԶԼՄ-ների մասին օրենքն ընդունվել է վաղուց, սակայն հանձինս նրա, որ օրենքի դրույթները սահմանվել են լայնորեն, իսկ կագավորումները՝ իրավաչափորեն, օրենքը կարողացել է դիմանալ դինամիկ փոփոխվող ժամանակի փորձությանը։ Անցած երկու տասնամյակում օրենքը կիրառվել է հաճախ, ու մեծամասամբ այլ օրենքների հետ զուգակցությամբ։ Օրինակ, վիրավորանքի և զրպարտության հայցերից իրավական պաշտպանություն հայցելիս լրագրողները կամ լրատվամիջոցները մեծամասամբ օգտվել են Քաղաքացիական օրենսգրքի հատուկ նորմերից, որոնք սահմանված են 1087.1 հոդվածում, սակայն գրեթե ոչ մի դատական գործում քաղաքացիական օրենսդրության այդ նորմը չի օգտագործվել առանց ԶԼՄ-ների մասին օրենքի հիշատակման և դրանում 1087.1 հոդվածին համարժեք որևէ նորմի կամ սկզբունքի վկայակոչմամբ, որոնք թեև ձևակերպված են լայնորեն, սակայն դեռ ապահովում են իրավական որոշակիություն։ Նույն կարելի է ասել նաև այլ իրավահարաբերությունների, օրինակ՝ լրատվական աղբյուրի պաշտպանության, անձնական տվյալների օգտագործման, հանրային գերակա շահի, հանրային բաց բանավեճը խթանելու և այլ լրագրողական սկզբունքների առումով։  
Այդուհանդերձ, երկու տասնամյակը չափազանց երկար ժամանակահատված է, որ Օրենքը ենթարկվի փոփոխության ընդհամենը երեք անգամ՝ այն էլ ոչ էական։ 2004 թվականից ի վեր վիրավորանքին ու զրպարտությանը վերաբերող բազմաթիվ օրենսդրական ակտեր ենթարկվել են լուրջ փոփոխությունների։ 2015 թվականին ընդունվել է նոր սահմանադրություն, որում ազատ խոսքին առնչվող նորմերը նույնպես էական փոփոխությունների են ենթարկվել։ 2010 թվականի մայիսին արմատապես ձևափոխվեց Քաղաքացիական օրենսգրքի 1087.1 հոդվածը, որը վիրավորանքի և զրպարտության միակ համապարփակ օրենսդրական կարգավորումն է առ այսօր։ Այդ հոդվածը 2011 թվականին մեկնաբանվեց Սահմանադրական դատարանի կողմից (ՍԴՈ-997 որոշում), որով սկիզբ դրվեց վիրավորանքի և զրպարտության վեճերով համապարփակ դատական պրակտիկայի ծավալմանը՝ մեծամասամբ Վճռաբեկ դատարանի նախադեպային որոշումների շնորհիվ։ Դատական պրակտիկայում Վճռաբեկ դատարանի նախադեպային մեկնաբանությունները կիրառվում են գրեթե օրենսդրությանը հավասար, թեև շատ նախադեպային սահմանումներ նույնիսկ ամրագրված չեն օրենսդրության մեջ, մինչդեռ իրավակիրառողները դրանք ընկալում են որպես պարտադիր իրավաբանական նշանակություն ունեցող նորմեր։ Այս ամենին զուգահեռ նաև  ընդունվել են մեծաքանակ «փափուկ օրենքներ»՝ ուղեցույցներ, կանոնագրքեր, վարքականոններ, ենթաօրենսդրական ակտեր, և այլն, որոնցով նույնպես առաջնորդվում են լրագրողները, լրատվական մարմինները, մեդիա հարցերով փորձագետները, իրավապաշտպաննները, ինքնակարգավորման մարմինները։ 
Վերը նշված զարգացումների արդյունքում ներկայումս առաջացել է անհրաժեշտություն համապատասխանեցնել ԶԼՄ-ների մասին օրենսդրությունը վերը նշված իրավական փաստաթղթերին՝ այդ թվում նաև Սահմանադրությանը։ Ավելին, այնքանով, որքանով խոսքը վերաբերում է վիրավորանքին ու զրպարտությանը, փոփոխությունները ծավալվում են այն աստիճանի արագ, որ առաջացել է անհրաժեշտություն վերանայելու նաև նշված զուգահեռ փաստաթղթերը հատկապես առցանց իրավահարաբերություններում։ Սույն փաստաթղթում ներկայացված են առաջարկություններ հիմնականում ԶԼՄ-ների մաիսն օրենքի փոփոխության վերաբերյալ։ Դրանց մեծ մասով առաջարկվում է օրենքում ամրագրել որոշ կարևոր սկզբունքներ ու չափանիշներ, այդ թվում նաև նյութաիրավական կարգավորումներ, որոնք կամ բացակայում են ճյուղային օրենսդրությունում, կամ ամրագրված են հատվածական, ցրված կերպով։ Օրենքում վիրավորանքից ու զրպարտությունից պաշտպանվելու իրավական որոշ սկզբունքների համապարփակ ու ամբողջական ամրագրման նպատակը նրանում է, որ լրագրողները և լրատվամիջոցները իրավական պաշտպանություն հայցելիս գլխավորապես առաջնորդվեն ԶԼՄ-ներին առնչվող հատուկ օրենքում ամրագրված հիմնարար սկզբունքներով՝ նույնիսկ եթե առավել մանրամասն նորմեր սահմանված լինել այլ օրենքում՝ օրինակ 1087.1 հոդվածը Քաղաքացիական օրենսգրքում։ 

3. Միջազգային փորձը

Վիրավորանքի և զրպարտության հիմքերով իրավական պաշտպանության միջոցների վերաբերյալ առկա է հարուստ միջազգային փորձ, իրավակարգավորումներ ու սկզբունքներ, որոնք ամփոփված են ՄԱԿ-ի, Եվրոպային խորհրդի, ԵՄ-ի իրավական գործիքներում, ԵԽ և ԵՄ անդամ պետությունների ներպետական օրենսդրություններում և պրակտիկաներում։ ԵԽ և ԵՄ անդամ պետություններում պրակտիկան և օրենսդրությունը զարգանում է համահունչ՝ շնորհիվ այս կազմակերպությունների կողմից մշակվող ու կիրառվող ընդհանուր քաղաքականության, իրավական գործիքների, որոնք ապահովում են միասնական դատական պրակտիկա։ Մի շարք սկզբունքներ վերածվել են համաեվրոպական հանրային սկզբունքների, ինչպես օրինակ բախվող լեգիտիմ շահերի փոխհավասարակշռման սկզբունքը, որի չկիրառելը ազգային դատարանի կողմից ինքնին դիտարկվում է գաղափարներ ու տեղեկություններ տարածելու իրավունքի խախտում՝ անկախ վեճի արդյունքից։ 
Եվրոպական իրավունքում միասնական իրավական պրակտիկայի հիմնաքարը Մարդու իրավունքների եվրոպական կոնվենցիայի 10-րդ հոդվածի հիմքով Եվրոպական դատարանի զարգացրած նախադեպային իրավունքն է, որը հետևողականորեն կիրառվում է ԵՄ-ում, ինչպես նաև ԵԽ մասնակից պետությունների մեծ մասում՝ բացառությամբ մի քանի երկրների, օրինակ, Թուրքիայի, Ադրբեջանի, Ուկրաինայի, և այլն։ 
Եվրոպական իրավունքում վիրավորանքից ու զրպարտությունից պաշտպանվելու լրագրողական ազատությունների շրջանակում հիմնական սկզբունքը այն է, որ արտահայտվելու ազատությունը դիտարկվում է որպես ժողովրդավարական հասարակության էական հիմք, որը կիրառելի է ոչ միայն այն «տեղեկատվության» կամ «գաղափարների» նկատմամբ, որոնք ընդունվում են բարեհաճությամբ կամ համարվում են անվտանգ և չեզոք, այլ նաև նրանց, որոնք վիրավորում են, ցնցում կամ անհանգստություն պատճառում: Արտահայտվելու ազատությունը ենթակա է որոշակի բացառությունների, որոնք, սակայն, պետք է նեղ մեկնաբանություն ստանան, և ցանկացած սահմանափակման անհրաժեշտություն պետք է համոզիչ կերպով հիմնավորվի» (Թորգիեր Թորգիերսոնն ընդդեմ Իսլանդիայի, 	ՄԻԵԴ, 1992թ. մայիսի 28-ի վճիռ, կետ 63): Որոշելու համար, թե կոնկրետ իրավիճակում արդյոք լրատվամիջոցները անցել են թույլատրելի քննադատության սահմանները, անհրաժեշտ է հաշվի առնել առնել գործի հանրային նշանակության հանգամանքը» (Բլադետ Տրոմսոն ընդդեմ Նորվեգիայի, ՄԻԵԴ, 1999թ. մայիսի 20-ի վճիռ, կետ 62): Այս առումով նույնիսկ վիրավորական ու արատավորող բնույթ ունեցող խոսքը կարող է որոշակի հանգամանքում ունենալ հանրային նշանակություն, որը մի հանգամանք է, որն անհրաժեշտ է հաշվի առնել խախտման փաստը որոշելիս, պատասխանատվության չափավոր, համաչափ միջոց ընտրելիս։ Կարևորագույն սկզբունքն է, որ ցանկացած կարգավորում սահմանելիս կամ դատարանների կողմից պատասխանատվությա հիմքը կամ միջոցները ընտրելիս պետք է այնպես փոխհավասարակշռել հանրային ու մասնավոր շահերը, որ պատասխանատվության միջոցը չսահմանափակի հանրային նշանակության տեղեկության հոսքը լրագրողի աղբյուրից դեպի լրագրող և լրագրողից դեպի հասարակություն։ 
Եվրոպական դատարանը խոսքի ազատության սահմանափակման անհամաչափ միջոց է համարում, երբ ազգային օրենքները սահմանում են «օբյեկտիվ պատասխանատվության» հիմքեր, որոնք այնպիսի հանգամանքներ են, որոնց առկայությունն ինքնին հանգեցնում է խախտման ճանաչմանը՝ առանց հաշվի առնելու տեղեկության հանրային նշանակությունը և, այդպիսով, առանց հնարավորություն տալու կիրառել բախվող լեգիտիմ շահերի հավասարակշռման գործիքը։ Օրինակ, այդպիսի հիմք է ՀՀ-ում ԶԼՄ-ների մասին օրենքի 9-րդ հոդվածում «չբացահայտվող աղբյուրից» լրատվություն տարածելը, որն ինքնին հիմք է խախտում արձանագրելու համար՝ առանց հաշվի առնելու, որ նման տեղեկությունը կարող է հանրային մեծ հետաքրքրության առարկա լինել։  
ՄԱԿ-ի փաստաթղթերում և եվրոպական իրավունքում կարևոր տեղ է հատկացվում է փաստացի հայտարարության և գնահատողական դատողության տարբերակմանը, որտեղ վերջինը ենթակա չէ ապացուցման։ Այս մոտեցումը սահմանված չէ ՀՀ օրենսդրությունում, որի պատճառով դատական պրակտիկան զարգանում է Վճռաբեկ դատարանի իրավական դիրքորոշումների շրջանակում։ 
Անհրաժեշտ է հաշվի առնել, որ «վիրավորանքի» և «զրպարտության» առիրավաբանական սահմանումները տարբերվում են տարբեր երկրներում, որոնք ունեն տարբեր, ոչ իրավական, ավելի շուտ լեզվամտածողության հետ կապված պատճառներ։ Օրինակ, Անգլիայում վիրավորանքը և զրպարտությունը չեն զանազանվում, երկուսն էլ համարվում են դեֆամացիա՝ արժանապատվությունը արատավորող հայտարարություն, մինչդեռ նույն Անգլիայում իրավաբանորեն զանազանվում են գրավոր (libel) և բանավոր (slander) արատավորող հայտարարությունները, որոնց համար սահմանված են իրավական պատասխանատվության տարբեր հիմքեր։ 
2015 թվականից եվրոպական իրավունքում սկսեց զարգանալ վիրավորանքի կամ զրպարտության համար լրատվամիջոցների՝ երրորդ անձանց գործողություններից բխող պատասխանատվության հարցը առցանց տիրույթում։ Դա տեղի ունեցավ Եվրոպական դատարանի Դելֆին ընդդեմ Էստոնիայի գործով վճռից հետո, որով սահմանվեց, որ լրատվամիջոցը կարող է պատասխանատու լինել ընթերցողի թողած գրառման համար, եթե գրառումը արատավորող է և լրատվամիջոցը, տեղյալ լինելով այդ մասին, չի հեռացրել գրությունը։ Նման իրավակարգավորում ՀՀ օրենսդրությամբ նախատեսված չէ։ 
Միջազգային իրավունքը արագորեն զարգանում է ազատ խոսքի առցանց կարգավորման ուղղությամբ։ Արդեն առկա են սկզբունքներ ակտիվ հղումներից օգտվելու, նորությունների ագրեգատորների, «օրինական» ատելության խոսքի, սոցիալական ցանցերի և սոցիալական մեդիա հարթակների, փոխակտիվ համացանցային ծառայություններում օգտատերերի և առցանց հարթակը սպասարկող կազմակերպության պատասխանատվության բաշխման, հեղինակային իրավունքի օգտագործման, անձնական տվյալների օգտագործման, առցանց արխիվների և առցանց միջավայրում այլ իրավահարաբերությունների կարգավորման մասին, որոնք ՀՀ-ում ԶԼՄ-ներին առնչվող օրենսդրությունում մեծամասամբ դեռ բացակայում են, իսկ առկա խնդիրները կարգավորվում են դատական նախադեպով, որը չի կարող ապահովել համապարփակ և նույնանման կարգավորում։     
Միջազգային իրավունքում լայնորեն օգտագործվում է լրագրողների «բարեխիղճ հրապարակում» իրավական պաշտպանության հիմքը, ըստ որի լրագրողը չի կարող պատասխանատվության ենթարկել իրականությանը չհամախատասխանող արատավորող տեղեկության համար, եթե լրատվական նյութը տարածել է բարեխղճորեն, լրագրողական էթիկայի նորմերի համաձայն։ Դրանով, փաստորեն, լրագրողական էթիկան բերվել է օրենսդրական կարգավորման դաշտ։ ՀՀ-ում այս սկզբունքը սահմանված է միայն զրպարտության մասով, և որևէ ողջամիտ հիմնավորում չի նշվել մինչ այժմ, թե ինչու այս պաշտպանությունը չի սահմանվել նաև վիրավորանքի մասով։  
 
4. Առաջարկություններ

1) [bookmark: _Hlk181463440]Անհրաժեշտ է սահմանել ատելության խոսքի արգելքի մասին նորմ ԶԼՄ-ների մասին օրենքում

Ատելության խոսքը ինքնին վիրավորական խոսք է կամ՝ զրպարտություն։ Ատելության խոսքի որոշ տեսակներ քրեականացված են (բռնության կոչը), իսկ որոշներն էլ կարող են սահմանվել քաղաքացիական կամ վարչական օրենսդրությունում։ Դրանք հանրային նվազ վտանգավորություն ներկայացնող ատելության խոսքի տեսակներ են։ Այս ամենից զատ, իրավաբանորեն սահմանվում է նաև այսպես կոչված «օրինական ատելության խոսքը»։ Դա այնպիսի հրապարակային հայտարարություն է, որը կարող է պաշտպանվել ազատ խոսքով՝ հանրային հետաքրքրություն ներկայացնող տեղեկության ազատ հոսքի շրջանակում։ Համեմատության կարգով նշենք, որ զրպարտող բնույթի խոսքը նույնպես կարող է որոշակի պայմանների դեպքում լինել «օրինական»։ Դրա օրինակն է Քաղաքացիական օրենսգրքի 1087.1 հոդվածի 5-րդ մասի 1-ից 3-րդ երթակետերով սահմանված բացառությունները։ Նույնանման բացառությունների (հատկապես 2-րդ կետով սահմանված) տակ կարող են անցնել նաև ատելության խոսքի նվազ հանրային վտանգավորություն ներկայացնող տեսակները; Այսպիսով, ատելության խոսքը երբեմն կարող է փոխհատվել վիրավորանքի և զրպարտության հետ, ու այդ դեպքում անհրաժեշտություն է առաջանում  տարանջատել ատելուայն խոսքը վիրավորանք/զրպարտությունից տվյալ գործի փաստերի շրջանակում։ Առավել հաճախ նման իրավիճակը կարող է առաջանալ լրագրողների մոտ, երբ նրանք լուսաբանում եմ խիստ հակասական, լարված հասարակական իրադարձություններ։ Որպեսզի նման իրավիճակների համար լրագրողները ունենան հստակ ու կանխատեսելի իրավական նորմ ատելության խոսքի մասին, առաջարկվում է Օրենքում սահմանել ռասիզմի, ատելության խոսքի այլ տեսակների արգելքի մասին իրավանորմ։ Կարելի է ամրագրել լայն սահմանում, որպեսզի այդ նորմը հնարավորինս բովանդակային կապի մեջ լինի օրենսդրության այլ ճյուղերում ատելության խոսքի սահմանումների հետ։ Առավել կարևոր է, որ ԶԼՄ-ների մասին հատուկ օրենքում լինի ուղենիշային, հայեցակարգային նորմ ատելության խոսքի արգելքի մասին, որպեսզի չկրկնվի այն, ինչ տեղի ունեցավ 2016 թվականին ՊՊԾ գնդի գրավման դեպքերը լուսաբանելիս՝ երբ մի շարք լրատվամիջոցներ վերածվել էին ատելության խոսքի ու բռնության կոչերի տարածման գործիք։ 
Ներկայումս շրջանառության մեջ է դրված խտրականության արգելքի մասին կենտրոնական օրենքի և մոտ 12 հարակից օրենքներում օրենսդրական փոփոխությունների նախագծի փաթեթ, որոնցում նախատեսված են նաև ատելության խոսքի սահմանումներ վարչական օրենսդրությունում և քաղաքացիական օրենսդրության մի շարք ակտերում։ Օրենքում ատելության խոսքի արգելքի մասին նորմ սահմանելը կարող է ապահովել սիներգիա օրենսդրական այս զարգացումների հետ, ինչպես նաև կազդարարի ատելության խոսքի նոր քաղաքականության մասին մեդիա ոլորտում։  

2) Անհրաժեշտ է ամրագրել Մարդու իրավունքների մասին եվրոպական կոնվենցիայի 10-րդ հոդվածի 2-րդ մասի եռաստիճան թեստը ԶԼՄ-ների մասին օրենքում

Մարդու իրավունքների եվրոպական կոնվենցիայի 10-րդ հոդվածի 2-րդ մասը սահմանում է տեղեկություններ ու գաղափարներ տարածելու լրագրողական իրավունքների սահմանափակման երեք հիմքեր․ առաջին, ցանկացած սահմանափակում պետք է լինի օրենքով սահմանված կարգով (որում «օրենքը» պետք է համապատասխանի որակական երկու հատկանիշներին․ օրենքը պետք է լինի որոշակի ու կանխատեսելի, և օրենքը պետք է լինի հրապարակված ու հասանելի), երկրորդ, ցանկացած սահմանափակում պետք է հետապնդի օրենքով սահմանված իրավաչափ նպատակ կամ  մի քանի նպատակներ, երրորդ, ցանկացած սահմանափակում պետք է անհրաժեշտ լինի ժողովրդավարական հասարակությունում, որը նշանակում է, որ սահմանափակման համար միջոցները պետք է լինեն համաչափ իրավաչափ նպատակի համեմատ (հանրային ու մասնավոր շահերը փոխհավասարակշռում)։ Եվրոպական կոնվենցիայի 10-րդ հոդվածի 2-րդ մասի եռաստիճան այդ համակարգը ազատ խոսքի սահմանափակման եվրոպական մոդելն է։ Դա կիրառվում է այն աստիճան լայնորեն, որ դարձել է ազատ խոսքի սահմանափակման եվրոպական մոդել՝ եվրոպական հանրային կարգ։  
Նշված երեք պայմանները լայնորեն կիրառվում են դատական պրակտիկայում։ Մինչդեռ օրենսդրությունում դրանք հատվածական, տարանջատված կերպով, ու ոչ ամբողջական բովանդակությամբ  սահմանված են տարբեր իրավական փաստաթղթերում՝ ՀՀ սահմանադրությունում, Օրենքում, Քաղաքացիական օրենսգրքի 1087.1 հոդվածում, Տեղեկատվության ազատության մասին օրենքում, Անձնական տվյալների պաշտպանության մասին օրենքում, և այլ իրավական ակտերում, որոնք կարող են օգտագործվել լրագրողների կողմից վիրավորանքի կամ զրպարտության մասով դատական հայցերից, այլ միջամտող բնույթի իրավական գործողություններից պաշտպանվելիս (օրինակ, դատարանների կողմից հայցի ապահովման միջոցի մասին որոշումներում): 
Առաջարկվում է Օրենքում սահմանել վերը նշված եռաստիճան իրավական պաշտպանության համակարգը։ Դա լրագրողների իրավական պաշտպանությանը կհաղորդի ամբողջականություն, համակարգվածություն և ուժգնություն։ 

3) Անհրաժեշտ է ԶԼՄ-ների մասին օրենքում սահմանել լ «Բարեխիղճ հրապարակում» (fair comment) իրավական պաշտպանության սկզբունքը, որը ոչ ամբողջական կերպով սահմանված է Քաղաքացիական օրենսգրքի 1087.1 հոդվածի 5-րդ մասի 2-րդ կետում՝ այն էլ միայն զրպարտության առնչությամբ

Բարեխիղճ հրապարակում (fair comment) իրավական պաշտպանությունը լրագրողական իրավունքների շրջանակում կարևոր տեղ է զբաղեցնում։ Դա իր մեջ միավորում է մի կողմից ճշգրիտ տեղեկություններ տարածելու օրենքով սահմանված պահանջը, իսկ մյուս կողմից պաշտպանում է լրագրողին պատասխանատվությունից, եթե լրագրողը սխալվել է, սակայն գործել է բարեխղճորեն՝ լրագրողական էթիկայի համաձայն։ 
Այս սկզբունքը սահմանված չէ Օրենքում, սակայն սահմանված է Քաղաքացիական օրենսգրքի 1087.1 հոդվածի 5-րդ մասի 2-րդ կետում։ Սակայն այդ նորմում սկզբունքը սահմանված է միայն զրպարտության մասով։ Վիրավորանքի մասով 1087.1 հոդվածը «ողջամիտ հրապարակում» պաշտպանությունը չի սահմանում, որը նշանակում է, որ, օրինակ, «գնահատողական դատողության» դեպքում լրագրողը զրկված է այդ պաշտպանությունից օգտնվելու հնարավորությունից, որն անիրավաչափ կարգավորում է։   
Հաշվի առնելով այդ հանգամանքը, և առավելապես հաշվի առնելով այն, որ «ողջամիտ հրապարակումը» բացառապես լրագրողական իրավական կատեգորիա է (չի տարածվում որևէ այլ մասնագիտության կամ անձանց խմբի վրա), առաջարկվում է Օրենքում սահմանել այս կարևոր իրավունքը։ 
  
4) Անհրաժեշտ է վերանայել ու բարելավել լրագրողական աղբյուրի գաղտնիության մասին կարգավորումը ԶԼՄ-ների մասին օրենքի 5-րդ հոդվածում

Օրենքի 5-րդ հոդվածում սահմանված է լրագրողական աղբյուրի գաղտնիության կարևոր իրավունքը՝ տեղեկատվության աղբյուրների պաշտպանությունը վերնագրի ներքո։ Այս հոդվածի 2-րդ մասում սահմանված են սահմանափակման հիմքերը․ սահմանված են իրավիճակները, որոնց առկայության դեպքում լրագրողը պարտավոր է բացահայտել աղբյուրը, և սահմանված է համաչափության սկզբունքը՝ հանրային գերակա շահի դեպքում աղբյուրը բացահայտելու պարտականությունը։ 
5-րդ հոդվածի 2-րդ մասի սահմանադրաիրավական բովանդակությունը մեկնաբանվել է Սահմանադրական դատարանի (ՍԴ) կողմից լայնորեն հայտնի ՍԴՈ-1234 որոշմամբ։ Սակայն ՍԴ-ի մեկնաբանության և 5-րդ հոդվածի 2-րդ մասի միջև առկա են տարբերություններ, որոնք անհրաժեշտ է լուծել։ Եթե Օրենքում աղբյուրը գաղտազերծելու պարտավորությունը գործում է բացառապես ծանր ու առանձնապես ծանր հանցագործության հիմքով հարուցված քրեական գործի քննության շրջանակում, ապա ՍԴ որոշման համաձայն աղբյուրը բացահայտելու պարտականությունը գործում է ավելի լայն հիմքերով, որոնք են․ առաջին, անձի կյանքը պաշտպանելու նպատակով, երկրորդ, ծանր կամ առանձնապես ծանր հանցագորությունը կանխելու նպատակով, երրորդ, ծանր կամ առանձնապես ծանր հանցագործության մեջ մեղադրվող անձի դատական պաշտպանության նպատակով։ Ակնհայտ է, որ ՍԴ-ն սահմանել է աղբյուրի բացահայտման ավելի լայն հիմքեր, քան սահմանված են Օրենքում։ 
Հաշվի առնելով վերը նշվածը, անհրաժեշտ է Օրենքի 5-րդ հոդվածը համապատախանեցնել Սահմանադրական դատարանի մեկնաբանության հետ, քանի որ ներկա պահին Օրենքի 5-րդ հոդվածը հակասում է Սահմանադրական դատարանի ՍԴՈ-1234 որոշմանը։   

5) ԶԼՄ-ների մասին օրենքի 9-րդ հոդվածում անանուն աղբյուրից օգտվելու բացարձակ սահմանափակումը  օբյեկտիվ պատասխանատվության (objective liability) հիմք է, որը հակասում է Մարդու իրավունքների եվրոպական կոնվենցիայի 10—րդ հոդվածի 2-րդ մասին։ Անհրաժեշտ է վերանայել այդ սահմանափակումը այնպես, որ օրենքը հնարավորություն տա նման աղբյուրից օգտվելը համադրել նման աղբյուրից ստացված տեղեկության հանրային նշանակության հետ՝ համաչափության սկզբունքի ներքո։ 
2021 թվականի դեկտեմբերի 10-ին ՀՕ-394-Ն օրենքով Օրենքի 3-րդ հոդվածում ներմուծվեց «չնույնականացվող աղբյուր» հասկացությունը, որին դեմ արտահայտվեցին լրագրողական շատ կազմակերպություններ ու մասնագիտական շրջանակներ։ Այս դրույթը հիմնականում չի կիրառվում պրակտիկայում։ Թեև միջազգային իրավունքում չնույնականացվող աղբյուրից օգտվելը արգելված չէ, ընդհակառակը, համարվում է, որ դա սոցիալական արժեք է ու պետք է պաշտպանվի օրենքով, քանի որ անհրաժեշտ է ժողովրդավարական գործընթացներում, հակասական կարծիքները այս երևույթի վերաբերյալ շարունակում են ծավալվել՝ հատկապես զարգացող ժամանակակից տեխնոլոգիաների պարագայում։ Բոլոր դեպքերում անհրաժեշտ է հաշվի առնել, որ չնույնականացվող աղբյուրից լրատվություն տարածելը գտնվում է Եվրոպական կոնվենցիայի 10-րդ հոդվածի արդյունավետ պաշտպանության տակ, քանի որ ՄԻԵԴ-ը բազմիցս սահմանել է, որ դա անհրաժեշտ է ժողովրդավարական հասարակությունում՝ 10-րդ հոդվածի 2-րդ մասի հիմքով։  
Կարևոր է, որ չնույնականացվող աղբյուրից օգտվելիս օրենքը հնարավորություն տա դրա անհրաժեշտությունը փոխհավասարակշռել հասարակական շահի ու այլոց իրավունքների հետ։  Մինչդեռ, Օրենքի 9-րդ հոդվածում, որը սահմանում է լրատվական գործունեթյուն իրականացնողի պատասխանատվության շրջանակները, այս իրավունքը սահմանված է բացարձակ արգելքով։ Նման կարգավորումը Եվրոպական դատարանի կողմից կոչվում է «օբյեկտիվ պատասխանատվության» հիմք, որը նշանակում է այնպիսի կարգավորում, համաձայն որի իրավունքի սահմանափակման համար ինքնին բավարար է տվյալ պայմանի կամ հիմքի առկայությունը՝ այդպիսով հնարավորություն չտալով այդ պայմանը կամ հիմքը տվյալ հանգամանքի ներքո համադրել հասարակական անհրաժեշտության, հանրային շահի կամ այլոց իրավունքների ու շահերի հետ, այլ կերպ ասած՝ կիրառել համաչափության սկզբունքը։ Օրենքի 9-րդ հոդվածի 2-րդ մասի 3-րդ ենթակետում սահմանված է այլ աղբյուրից ստացված տեղեկության բարեխիղճ վերահրապարակման պաշտպանությունը, որը կարևոր պաշտպանական համակարգ է, և որը սահմանված է նաև Քաղաքացիական օրենսգրքի 1087.1 հոդվածի 6-րդ մասում, սակայն նույն հոդվածում միևնույն ժամանակ սահմանված է բացառություն առ այն, որ նշված պաշտպանությունը չի տարածվում չնույնականացված աղբյուրից կատարված վերարտադրության համար։ Այս կանոնը սահմանված է այնպես, որ որևէ բացառություն չի նախատեսում։ Նշանակում է, որ անանուն աղբյուրից տեղեկության վերահրապարակումը, նույնիսկ եթե կատարվել է բարեխղճորեն և հղում է կատարվել աղբյուրի վրա, լրագրողին չի ազատում պատասխանատվությունից։ 
Ինչպես նշվեց, նման սահմանումը օբյեկտիվ պատասխանատվության հիմք է, որը հակասում է Եվրոպական դատարանի նախադեպային իրավունքին։ Առաջարկվում է անանուն աղղբյուրից օգտվելու բացարձակ սահմանափակումը  վերանայել այնպես, որ Օրենքը հնարավորություն տա նման աղբյուրից օգտվելը համադրել նման աղբյուրից ստացված տեղեկության հանրային նշանակության հետ՝ համաչափության սկզբունքի ներքո։ 
6) Առաջարկվում է ԶԼՄ-ների մասին օրենքում ամրագրել լրագրողների կողմից լրատվության նպատակով անձնական տվյալների օգտագործման իրավաչափության հինգ հիմքերը, որոնք ամրագրված են Մարդու իրավունքների եվրոպական դատարանի նախադեապյին իրավունքում։   
Վիրավորանքի և զրպարտության լրատվական վեճերը հաճախ ծագում են անձնական տվյալների հրապարակման կապակցությամբ։ Անձնական տվյալների պաշտպանության մասին օրենքն ընդունվել է Օրենքի ընդունումից մոտ տասը տարի անց՝ 2015 թվականին։ Օրենքում անձնական տվյալների օգտագործման հիմքերը ներկայացված են 7-րդ հոդվածում, որում սահմանված են անձնական ու ընտանեկան կյանքի անձեռնմխելիության իրավունքը, անձնական տվյալի՝ համաձայնությամբ ու առանց համաձայնության օգտագործելու հիմքերը՝ այդ թվում նաև գերակա հանրային շահի հիմքով անձնական տվյալն առանց անձի համաձայնության օգտագործելու հիմքը։ Այդուհանդերձ, անհրաժեշտություն կա նշված հիմքերը համապատասխանեցնելու Անձնական տվյալների պաշտպանության մասին օրենքի հետ, մասնավորապես, 8 և 9-րդ հոդվածների հետ, որոնցում սահմանված են անձի համաձայնությամբ կամ անհամաձայնությամբ նրա մասին տվյալներ հրապարակելու ավելի մանրամասն ու ժամանակակից իրավական հիմքեր։ 
Խնդրահարույց է նաև 7-րդ հոդվածի 1-ին մասի բացարձակ սահմանափակումը այն մասին, որ արգելվում է օրենքով սահմանված գաղտնի համարվող տեղեկության հրապարակումը։ Օրենսդիրը չի ցանկացել պետական գաղտնիք հրապարակելու արգելքը համադրել նույն հոդվածի 3-րդ մասի պայմանի՝ հանրային անհրաժեշտոթյան հետ, որը նույնպես անիրավաչափ կարգավորում է, քանի որ առանձնահատուկ հանգամանքներում նույնիսկ պետական գաղտնիքի հրապարակումը կարող է անհրաժեշտ լինել ժողովրդավարական հասարակությունում։  
[bookmark: _Hlk183437320]Եվրոպական դատարանը մշակել է լրագրողների կողմից լրատվության նպատակով անձնական տվյալների օգտագործման իրավաչափության հինգ հիմքեր, որոնք հետևողականորեն կիրառում է իր նախադեպայի իրավունքում, որը համարվոմ է Եվրոպական կոնվենցիայի 8 և 10-րդ հոդվածների իրավական հիմքերի բաղկացուցիչ մաս։ Այդ հինգ հիմքերն են 1) անձնական տվյալի օգտագործման հանրային անհրաժեշտությունը, 2) անձնական տվյալի սուբյեկտի հանրային դեմք հանդիսանալը, 3) նրա նախկին վարքագիծը, 4) անձնական տվյալի հրապարակման բովանդակությունը, ձևը, ֆորմատը և դրանց հետևանքները, և 5) անձի համաձայնությունը։ Ցանկալի է, որ նշված սկզբունքները ամբողջությամբ արտահայտված լինեն Օրենքում։  

7) [bookmark: _Hlk181553340]Անհրաժեշտ է ԶԼՄ-ների մասին օրենքում սահմանել առցանց միջավայրին հատուկ իրավական պաշտպանության հիմքեր, օրինակ, ակտիվ հղումերի, առցանց արխիվների, նորությունների ագրեգատորների հետ կապված իրավական պաշտպանության հիմքեր
Օրենքը ընդունվել է 2004 թվականին, երբ համացանցը գտնվում էր իր զարգացման վաղ շրջանում (Web 1.0 համացանց), երբ համացանցը փոխակտիվ չէր և օգտատերերը միայն տեղեկության չեզոք սպառողներ էին՝ առանց արտադրելու ու տարածելու իրենց սեփական կոնտենտը։ Փոխակտիվ համացանցի (Web 2.0) զարգացումով էական փոփոխություններ տեղի ունեցան իրավակարգավորումներում, որոնք եվրոպական ռեգիոնում հիմնականում արտահայտվեցին Եվրոպական միության և Եվրոպայի խորհրդի իրավական փաստաթղթերում։ Դրանց մի մասը հատվածական եղանակով ամրագրվել են ՀՀ օրենսդրությունում ու դատական պրակտիկայում, սակայն մինչ օրս բացակայում է որևէ համապարփակ օրենսդրական ակտ, որում սահմանված լինեն համացանցում տեղեկությունների ազատ հոսքի ու դրա հետ կապված մարդու իրավունքներին առնչվող իրավական սկզբունքները և իրավական նորմերը։ Դա վերաբերում է նաև համացանցում լրագրողական ազատություններին, մասնավորապես, առցանց վիրավորանքին ու զրպարտությանը։ 
Անհրաժեշտ  է Օրենքում ամրագրվել առցանց միջավայրում վիրավորանքի և զրպարտության հայցերից պաշտպանվելու իրավական պաշտպանության սկզբունքներն ու միջոցները, որոնք ԵԽ-ն և ԵՄ-ն սահմանել են լրագրողական իրավունքները պաշտպանվելու նպատակով։ Դա առաջին հերթին վերաբերում է Դելֆին ընդդեմ Էստոնիայի գործով վճռում ՄԻԵԴ-ի նոր իրավական դիրքորոշման ամրապնդմանը, համաձայն որի առցանց լրատվամիջոցները չեն կարող պատասխանատություն կրել երրորդ անձի՝ ընթերցողի թողած մեկնաբանությունների համար, եթե լրատվամիջոցը իրազեկ չի եղել, չգիտեր կամ չէր կարող իմանալ, որ իր առցանց հարթակում տարածվում է անօրինական բովանդակություն։ Այդ սկզբունքից էլ բխում է «Ծանուցել և հեռացնել» (Notice and taken down) կամ «Ծանուցել և գործել» (Notice and Action) ընթացակարգային երաշխիքները, ըստ որոնց առցանց լրատվամիջոցի համար որևէ առցանց բովանդակություն արգելափակելու, շղարշելու, հեռացնելու կամ այլ գործողություն կատարելու պարտականությունը ծագում է լրատվամիջոցին ծանուցելու պահից։ Առաջարկվում է այս սկզբունքները սահմանել ԶԼՄ-ների օրենսդրությունում։
Մեկ այլ պաշտպանության միջոց է ակտիվ հղում օգտագործելը, որի համար նույնպես պատասխանատվություն չի նախատեսվում, եթե հետագայում պարզվում է, որ ակտիվ հղումը պարունակում է անօրինական բովանդակություն (օրինակ, ատելության խոսք), իսկ լրատվամիջոցի գործողությունները հուշում են, որ լրատվամիջոցը ակտիվ հղումը օգտագործելիս հավանություն չի տվել անօրինական բովանդակությանը, կամ չի իմացել, որ ակտիվ հղման տակ տեղադրված բովանդակությունը պարունակում է անօրինական կոնտենտ։ Ըստ Եվրոպական դատարանի, ակտիվ հղում օգտագործելը ոչ թե տեղեկության տարածում է, այլ՝ ուղղորդում տեղեկության աղբյուրի վրա: Նման իրավական ձևակերպումով լրատվամիջոցները ստանում են էական ազատություն անկաշկանդ կերպով ակտիվ հղումներ օգտագործելու համար։ 
[bookmark: _Hlk183437716]Համացանցը շարունակ փոփոխվող միջավայր է շարունակ փոփոխվող տեխնոլոգիաներով; Ավանդական իրավական ստանդարտները կարող են այլևս անարդյունավետ լինել, եթե տեխնոլոգիաները թույլ են տալիս շրջանցել դրանց։  Այս առումով անհրաժեշտ կլինի նաև ԶԼՄ-ների մասին օրենսդրությունում սահմանել լրագրողական պատախանատվության շրջանակները մի շարք նոր տեխնոլոգիաների կիրառման արդյունքում։ Վերևում, որպես օրինակ, նշվեց ակտիվ հղումների վերաբերյալ իրավական նոր կարգավորման մասին, ու առաջարվեց այդ սկզբունքը սահմանել նաև ԶԼՄ-ների մասին օրենսդրությունում։ Նմանապես, կարելի է նաև սահմանել առցանց արխիվների, նորությունների ագրեգատորների հետ կապված պատասխանատվության շրջանակները վիրավորանքի և զրպարտության դեպքերում։ 

8) Անհրաժեշտ է վերանայել Քաղաքացիական օրենսգրքի 1087.1 հոդվածի որոշ դրույթներ, օրինակ, հանրային գերակա շահի հիմքով իրավական պաշտպանությունը վիրավորանքի դեպքում, որը բացակայում է օրենքում, կամ չնույնականացվող աղբյուրից օգտվելու համար նախատեսված օբյեկտիվ պատասխանատվության հիմքը, որի մասին խոսվեց նաև 5-րդ կետում։
Քաղաքացիական օրենսգրքի 1087.1 հոդվածի որոշ դրույթներ կարիք ունեն վերանայման։ Ինչպես արդեն նշվեց վերևում, հոդվածը անձի արժանապատվությունը արատավորող հրապարակային հայտարարությունից հանրային գերակա շահի հիմքով բացառությունը սահմանում է միայն զրպարտության դեպքում, իսկ վիրավորանքի դեպքում նման բացառությունը սահմանված չէ։ Դա թույլ չի տալիս լրագրողներին իրենց դեմ վիրավորանքի հիմքով բերված հայցերում որևէ արտահայտության օգտագործած լինելը արդարացնել այնպիսի հիմքերով, ինչպիսին է հանրային բաց բանավեճ խթանելու մտադրությունը, տվյալ դեպքը հանրային հետաքրքրություն ներկայացնող իրադարձություն հանդիսանալը, գնահատական-դատողություն կոնտեքստին համարժեք օգտագործած լինելը, և այլն։ Եվրոպական իրավունքում այս տարբերակումը բացակայում է, քանի որ և վիրավորանքը, և զրպարտությունը հավասարապես կոչվում են դեֆամացիա, և համաչափության սկզբունքը կիրառելի է դեֆամացիայի, այլ ոչ թե միայն զրպարտության առնչությամբ։ Ավելին, օբյեկտիվորեն չարդարացված նման տարբերակված կարգավորման արդյունքում «ողջամիտ հրապարակում» սկզբունքը կիրառելի է միայն զրպարտության նկատմամբ (1087.1 հոդվածի 5-րդ մասի 2-րդ կետ), իսկ վիրավորանք նկատմամբ կիրառելի չէ։ Անհրաժեշտ է վերացնել այս տարբերակված կարգավորումը։ 
Չնույնականացված աղբյուրի վերաբերյալ անիրավաչափ կարգավորմանը անդրադարձել ենք ԶԼՄ-ների մասին օրենքի շրջանակում, որի մասին նշվել է վերևում։ Այստեղ կրկնում ենք նույն առաջարկությունը առ այն, որ 1087.1 հոդվածի 6-րդ մասի երկրորդ պարբերությունը ձևակերպված է այնպես, որ ստեղծում է «օբյեկտիվ պատասխանատվության» հիմք, որը Եվրոական դատարանի կողմից համարվում է անիրավաչափ նորմ, քանի որ հնարավորություն չի տալիս չնույնականացված աղբյուրի օգտագործումը համադրել հանրային շահի, այլոց իրավունքների հետ


ԲԱԺԻՆ 2.

ՀԵՐՔՄԱՆ ԵՎ ՊԱՏԱՍԽԱՆԻ ԻՐԱՎՈՒՆՔԻ ԻՐԱՑՈՒՄԸ ԶԼՄ-ՆԵՐՈՒՄ

1. [bookmark: _Hlk183434432]Խնդրի կարևորությունը
Զանգվածային լրատվության միջոցներով իրականությանը չհամապատասխանող, զրպարտող կամ վիրավորող տեղեկությունների տարածման դեմ իրավական պաշտպանության համակարգի մաս են կազմում արտադատական իրավական մեխանիզմները, որոնք արտացոլված են «Զանգվածային լրատվության մասին» ՀՀ օրենքի (այսուհետ՝ օրենք) 8-րդ հոդվածում: Գործնականում այդ կարգավորումները ամբողջական չեն և լիարժեքորեն չեն ծառայում հիշատակված նպատակներին և անհրաժեշտություն է առաջացել տեղեկատվական տեխնոլոգիաներին զարգացման զուգահեռ բարելավել ոլորտը: Սույն առաջարկությունները նպատակ են հետապնդում կանոնակարգել իրավահարաբերությունները, ներդաշնակեցնել դրանք վիրավորանքի և զրպարտության կարգավորումների հետ Քաղաքացիական օրենսգրքում։ 

2. Իրավիճակը Հայաստանում 

Օրենքը կարգավորում է լրատվության ոլորտում խոսքի ազատության իրավունքի ապահովման երաշխիքները, այն հիմքերը, որոնց առկայության դեպքում լրատվական գործունեություն իրականացնողները պատասխանատվության ենթակա չեն, ինչպես նաև տեղեկատվության հերքման և պատասխանի իրավունքի իրացման հիմնադրույթներն: Օրենսդիրը հերքման և պատասխանի իրավունքի իրացման շրջանակները ներառել է օրենքի 8-րդ հոդվածում, որտեղ առկա է որոշակի կարգավորումներ, թե ո՞ր դեպքերում անձինք կարող են դիմել հերքման կամ պատասխանի պահանջով և ո՞ր դեպքերում զանգվածային լրատվության միջոցը պարտավոր է դրանք հրապարակել:
Հարկ է նշել, որ հիշատակված ընթացակարգերը տարբերվում են Քաղաքացիական օրենսգրքի 1087.1-րդ հոդվածով նախատեսված կանոններից, մասնավորապես վիրավորանքի և զրպարտության վերաբերյալ իրավահարաբերություններից:  Այն դեպքում, երբ վիրավորանքի և զրպարտության գործերով հերքումը տարածվում է որոշակի պարտադիր պայմանների միաժամանակյա առկայության պարագայում (արատավորություն, դիտավորություն և այլն), օրենքով սահմանված կարգով տարածվող հերքման համար բավարար է, որպեսզի լրատվական գործունեությունը իրականացնողը հրապարակի անձի իրավունքները խախտող իրականությանը չհամապատասխանող փաստացի անճշտություններ: Հետևաբար օրենսդիրը օրենքով սահմանված կարգով հերքման  հրապարկման կանոնակարգման մեջ նախատեսել է այնպիսի կարգավորումներ, որոնք պարունակում են ավելի բարձր հնարավորություն՝ խոսքի ազատությունը ավելի դյուրին սահմանափակման համար: Այս իրավիճակը ստացվել է այն պատճառով, որ ԶԼՄ-ների մասին օրենքն ընդունվել է շատ ավելի վաղ, քան Քաղաքացիական օրենսգրքի 1087.1 հոդվածը, և օրենքի այդ հոդվածն այնուհետև չի ներդաշնակեցվել օրենսգրքի հետ։ 
Այլ կերպ ասած, Օրենսդիրը զանգվածային լրատվության միջոցի կողմից իր հրապարակված հոդվածը հերքելու համար Քաղաքացիական օրենսգրքով նախատեսել է ավելի բարձր շեմ, քան օրենքով սահմանված կարգավորումներն են: Սակայն որոշակի իմաստով փոխլրացման են գալիս պատասխանի հրապարկմամբ հերքման պահանջը բավարարված համարվելու օրենսդրական կարգավորումը, մասնավորապես հերքման պահանջը բավարարված է համարվում պատասխանի հրապարակումով[footnoteRef:1]: Այս ընթացակարգը որոշակի առումով խնդրահարույց է, քանի որ լրատվամիջոցը հնարավորություն է ստանում անձի իրավունքները խախտող անճշտությունը ոչ թե հերքել, այլ զուտ հրապարակել պատասխանը, անճշտությունը թողնելով «ուժի մեջ», շարունակելով այն տարածել կամ հնարավորությւոն ընձեռել որպեսզի այն հրապարակվի այլ հարթակներով և այլ լրատվամիջոցներով՝ շարունակելով խախտել անձի իրավունքները և շահերը։ [1:  Թեկուզև օրենսդիրը օրենքի 8-րդ հոդվածի 5-րդ կետով պատասխան ներկայացնելը ընթացակարգային իմաստով սահմանել հերքման պահանջի հետ իրականացնելու պայմանով, որը վիճահարույց մոտեցում է: Անձը կարող է ներկայացնել պատասխան ներկայացնելու պահանջ և չպարտավորեցնել լրատվամիջոցին անձամբ հերքել իր հրապարակային խոսքը:] 

Վիճելի է նաև պատասխան հրապարակելու պահանջը հերքման հետ զուգակցելու օրենսդրական կարգավորումը, քանի որ դա ոչ միայն լրատվամիջոցին հնարավորություն է տալիս կատարել վերոգրյալ պարբերության մեջ նշված գործողությունը, այլև զրկում է անձին միայն պատասխան հայցելու իրավունքից։ Փաստ է, որ լրատվական միջոցի կողմից ամեն մի անճշտությունը չէ, որ պահանջում է հերքման հրապարակում, կարող են լինել այնպիսի տեղեկություններ, որոնք իրենց բովանդակությամբ չեն կարող հանդիսանալ  հիմք հերքում տարածելու համար։ 
Զանգվածային լրատվության միջոցի կողմից իր կողմից հրապարակված նյութի վերաբերյալ հերքում հրապարակելը սահմանափակում է վերջինիս կարծիքի արտահայտման ազատությունը։ Հերքումը հանդիսանում է ոչ գույքային փոխհատուցման միջոց, որով հատուցվում է այն անձի խախտված իրավունքները, որը հանդիսացել է հրապարակման օբյեկտը։ Լրատվական միջոցի կողմից նման փոխհատուցում «վճարելու» հետևանքը կարող է ծանր լինել, քանի որ կարող է հեղինակության լուրջ խնդիրներ առաջացնել (ընդհուպ մինչև հետևորդների քանակի կրճատում, լրատվամիջոցի ֆինանսական կորուստներ և այլն)։ Այսպիսով, նման ձևաչափով վնասի հատուցման գործերով Կոնվենցիայի 8-րդ և 10-րդ հոդվածների միջև արդարացի հավասարակշռություն ապահովելու նպատակով կարևոր է պարզել կարծիք արտահայտած անձի իրական մտադրությունը, այսինքն՝ արդյո՞ք այն ուղղված է եղել անձի իրավունքները խախտելուն, թե՞ որոշակի հարցի վերաբերյալ իր տեսակետն արտահայտելուն (թեկուզև դրա արդյունքում որոշակի ոտնձգություն է տեղի ունեցել այլ անձի իրավուքններին): 
Այնուամենայնիվ, դատական պրակտիկայի ուսումնասիրությունը հնարավորություն է տալիս եզրակացնել, որ դատարանները գործնականում վիրավորանքի և զրպարտության գործեր քննելիս որպես կիրառելի իրավական նորմ են վկայակոչում օրենքի 8-րդ հոդվածը և այն անմիջականորեն կիրառում:
Հերքման կամ պատասխանի իրավունքը, ինչպես վիրավորանքի և զրպարտության գործերով պետք է իրացվի հրապարակման պահից մեկամսյա ժամկետում, որը գործնական խնդիրներ է առաջացնում հետագայում դատարան հայց ներկայացնելու համար, քանի որ լրատվամիջոցը իրավունք ունի պատասխանել այդ պահանջին մեկշաբաթյան ժամկետում, իսկ այդ ժամկետի սպառումը հանգեցնում է հաճախ նաև անձի կողմից վիրավորանքի և զրպարտության գործերով դատավարական ժամկետի բացթողմանը: Այսպիսով, անձանց կողմից իրենց իրավունքների պաշտպանության շրջանակներում այս գործիքի կիրառությունը հանգեցնում է դատավարական իրավունքների կորստի, արդյունքում այդ կարգավորումները կիրառվում է ավելի նվազ քանակով: Սակայն օրենքով առկա են ավելի նվազ ժամկետով բացառություններ, մասնավորապես՝ Պետական մարմինների, տեղական ինքնակառավարման մարմինների ընտրությունների ժամանակ թեկնածուի մասին տարածված տեղեկատվության հերքումը կատարվում է 24 ժամվա ընթացքում: 
Օրենսդիրը նախատեսել է որոշակի սահմանափակումներ հերքման բովանդակության վերաբերյալ, սահմանելով արգելք տեղեկատվությունը պատրաստած անձին քննադատելու համար, եթե իհարկե այդ տեղեկատվությունը ուղղակի կապ չունի հեղինակի հետ: Նման կարգավորումներ առկա չեն վիրավորանքի և զրպարտության գործերով, որը հնարավորություն է տալիս հաճախ դատարանների կողմից սահմանել այնպիսի հերքման տեքստեր որոնք ավելի շատ հիշեցնում են ինքնաքննադատական խոսքի: Այսպիսով, այսպիսի կարգավորումը վիրավորանքի և զրպարտության իրավահարաբերություն «ներմուծելը» կարող է դրական արդյունքներ արձանագրել: 
Հերքման և (կամ) պատասխանի հրապարակման պահանջի պարտադիր և հայեցողական հիմքերը նույնպես տարբերվում են վիրավորանքի և զրպարտության գործերով սահմանված հիմքերից: Մասնավորապես այն հերքումը կամ պատասխանը պարտադիր ենթակա է մերժման, եթե այն անանուն է, հակասում է դատական ակտին, ինչպես նաև պարունակում է գաղտնի, պատժելի արարքներ քարոզող, անձնական կյանքի իրավունքը խաթարող և այլ օրենքով արգելված տեղեկություններ: 
Հերքումը և պատասխանը կարող է մերժվել եթե չի պահպանվել օրենքով սահմանված մեկամսյա ժամկետը կամ այն վերաբերվում է այնպիսի տեղեկատվությանը, որը տարածվել է հրապարակային ելույթի, պետական մարմինների պաշտոնական փաստաթղթերի, լրատվության այլ միջոցի կամ հեղինակայն որևէ ստեղծագործությանը կատարած հղմամբ և սկզբնաղբյուրը հերքում չի տարածել: Այս կարգավորումը որոշակի առանձնահատկություններով նախատեսված է նաև վիրավորանքի և զրպարտության գործերով, մասնավորապես Քաղաքացիական օրենսգրքի 1087.1-րդ հոդվածի 6-րդ մասը ի թիվս վկայակոչված սահմանափակումների նախատեսված է կանոն, որ այդ վերարտադրությունը պետք է լինի բառացի կամ բարեխիղճ, ինչպես նաև պետք է առկա լինի տեղեկատվության աղբյուրին հղում:
Ընդ որում, պատասխանի իրավունք հայցող անձը պետք է նկատի ունենա, որ Օրենքով սահմանված է պատասխան հրապարակելու ծավալի համապատասխանություն այն տեղեկատվությանը, որին վերաբերվում է այդ պատասխանը, սակայն առկա չէ հստակ կանոններ դրա տեղակայման, ձևավորման, տառատեսակի չափի և տեսակի, հաղորդման ժամի վերաբերյալ, որը վիճելի է: Պատասխանի հրապարակումը լրատվամիջոցի կողմից չպետք է տարբերվի հերքման տարածման ընթացակարգային պահանջներից:
Լրատվական գործունեություն իրականացնողի կողմից հերքման կամ պատասխանի հրապարակման մերժման պարագայում անձը իրավունք ունի դիմել դատարանում հերքումը տարածելու կամ պատասխանը հրապարակելու պահանջով։
Ուսումնասիրելով դատական պրակտիկան, պարզ է դառնում, որ հերքման կամ պատասխանի հրապարակման պահանջներով դատարանները չեն քննում մեծածավալ փաստեր։ Օրինակ՝ Էդմոն Մարուքյանը և այլոք ընդդեմ Սկիզբ Մեդիա Կենտրոն ՍՊԸ-ի գործով[footnoteRef:2], դատարանը 2021թ․ ապրիլի 12-ին հրապարակված վճռով արձանագրելով որ հրապարակվել է հայցվորների վերաբերյալ իրականությանը չհամապատասխանող տեղեկատվություն, որի հերքման համար վերջիններս մեկ ամսյա ժամկետում դիմել են լրատվական գործունեություն իրականացնողին, սակայն մեկ շաբաթյա ժամկետում լրատվամիջոցը հերքում չի տարածել։ [2:  Էդմոն Մարուքյանը ընդդեմ «Սկիզբ Մեդիա կենտրոն» ՍՊԸ-ի դատական գործը հասանելի է հետևյալ հղմամբ՝ https://datalex.am:443/?app=AppCaseSearch&case_id=45880421204063903] 

Վերոգրյալ օրինակից պարզ է դառնում, որ դատարանի կողմից լրատվամիջոցի խոսքի ազատության սահմանափակման համար քննության առարկա չի դարձվել արտահայտությունների արատավորող բնույթը, սահմանափակման համաչափությունը, լրատվամիջոցի դիտավորությունը և այլ հատկանիշներ, հետևաբար գործընթացը տեղի է ունեցել որոշակի անհամաչափությամբ ի համադրություն զրպարտության վերաբերյալ գործերի, որտեղ նման հարցերը էական նշանակություն ունեն գործի ելքի վրա: 
Այսպիսով, ներկայիս կարգավորմամբ եթե լրատվական գործունեություն իրականացնողը հրաժարվում է տարածել հերքումը կամ պատասխանը կամ խախտում է դրանք տարածելու օրենքով սահմանված կարգն ու ժամկետը, ապա անձը, որի իրավունքները խախտվում են, իրավունք ունի օրենքով սահմանված կարգով դիմել դատարան` հերքումը տարածելու և/կամ իր պատասխանը հրապարակելու հայցով, որը որոշակի խնդիրներ է ստեղծում իրավակիրառ պրակտիկայում լրատվամիջոցների խոսքի ազատության պաշտպանության տեսանկյունից: 
3. Միջազգային փորձը
Քաղաքական և քաղաքացիական իրավունքների մասին միջազգային դաշնագրի 19-րդ հոդվածը և Մարդու իրավունքների մասին եվրոպական կոնվենցիայի 10-րդ հոդվածը, սահմանելով լրատվամիջոցների համար «պարտավորություններ ու պատասխանատվություններ», հանդիսանում են հերքման և պատասխանի իրավունքների հիմքերը միջազգային իրավունքում։ 
 1950-ականների սկզբին, Ֆրանսիայի նախաձեռնությամբ, ՄԱԿ-ի Գլխավոր Ասամբլեան ընդունեց «Հերքման միջազգային իրավունքի մասին» Կոնվենցիան, որը սահմանում է, որ «մասնագիտական էթիկայի տեսանկյունից բոլոր թղթակիցները և լրատվական գործակալությունները պետք է իրենց կողմից կեղծ կամ խեղաթյուրված լրատվական հաղորդագրություններ փոխանցելու կամ հրապարակելու դեպքում հետևեն նույն ալիքներով պատասխան կամ ուղղումներ հրապարակելու սովորական պրակտիկային»։ Կոնվենցիայում սահմանում է, որ եթե Պայմանավորվող պետության միջազգային հարաբերությունները կամ «ազգային հեղինակությունը կամ արժանապատվությունը» տուժում են կեղծ տեղեկատվության պատճառով կամ խեղաթյուրվել լրատվամիջոցի կողմից, տվյալ պետությունն իրավունք ունի փաստերի իր տարբերակը ներկայացնել այն պետությանը, որտեղից տարածվել է լրատվությունը, և տվյալ պետության համապատասխան մարմինները պարտավոր են հինգ օրվա ընթացքում ապահովել հերքման հրապարակումը լրատվամիջոցներով։ Այս պահանջը չկատարելու դեպքում հերքումը նախատեսվում է հրապարակել ՄԱԿ-ի գլխավոր քարտուղարի գրասենյակի կողմից։ Այդուհանդերձ, հերքման այս միջազգային ընթացակարգը հազվադեպ է կիրառվում։ 
Մարդու իրավունքների մասին 1969 թվականի ամերիկյան կոնվենցիան սահմանում է պատասխանի իրավունքը 14-րդ հոդվածում: Սակայն 14-րդ հոդվածը չի սահմանում պատախանի իրավունքի որևէ հատուկ մեխանիզմ, և չի նախատեսում պատասխանելու ինքնաշխատ իրավունք։ Բացի այդ, սույն կոնվենցիայի մեկնաբանության համաձայն, պատասխանի իրավունքը տարածվում է միայն փաստերի, ոչ թե գնահատողական դատողությունների վրա։ 
Եվրոպայի խորհրդի «Անդրսահմանային հեռուստատեսության մասին Եվրոպական կոնվենցիան», ընդունված 1989 թվականին, սահմանում է պատասխանի իրավունքը, ըստ որի «1. Յուրաքանչյուր հեռարձակող Կողմ ապահովում է, որ յուրաքանչյուր ֆիզիկական կամ իրավաբանական անձ, անկախ քաղաքացիությունից կամ բնակության վայրից, հնարավորություն ունենա օգտվել պատասխանի իրավունքից կամ օգտվել այլ համադրելի իրավական կամ վարչական միջոցներից' իր իրավասության սահմաններում հեռարձակող ընկերության կողմից հեռարձակվող ծրագրերի վերաբերյալ․․․»։ 
Եվրոպայի խորհուրդը 1974 թվականին ընդունել է «Պատասխանի իրավունքի մասին» բանաձև որում սահմանվեցին հետևյալ յոթ կանոնները․ 1) ցանկացած անձի պատասխանի իրավունք, եթե իր վերաբերյալ հրապարակված փաստերը ճշգրիտ չեն, 2) այդ անձի կողմից պատասխան տեքստը տրամադրելու իրավունք, 3) պատասխանի իրավունքից բացառությունների սահմանում, 4) պատասխանի օպերատիվություն և հրապարակայնություն, 5) պատասխան հրապարակելու համար պատասխանատու դիմում, (5) պատասխանի իրավունքի տարածումը բոլոր լրատվամիջոցների նկատմամբ, (7) վեճերի լուծման մեխանիզմ։
2004 թվականին Եվրոպայի խորհուրդը ընդունեց “Պատասխանի իրավունքի մասին» հանձնարարականը նոր տեխնոլոգիաների մարտահրավերներին արձագանքելու համար։ Դրանով ԵԽ-ն չեղարկեց վերը նշված 30-ամյա վաղեմության բանաձեւը, և պարտավորեցրեց ԵԽ անդամ պետություններին ընդունել պատասխանի իրավունքի արագ արձագանքման մեխանիզմներ հաշվի առնելով հետևյալ ութ սկզբունքները․ 1) սահմանել պատասխանի իրավունքի շրջանակը, 2) սահմանել պատասխանի օպերատիվության վերաբերյալ կարգավորում, 3) իրավական կարգավորումներում արտացոլել պատասխանի կարևորությունը, 4) ապահովել հարակից հրապարակումների հնարավորություն, 5) սահմանել պատասխանի իրավունքից բացառություններ, 6) ապահովել արդյունավետ իրավական մեխանիզմներ, 7) ապահովել վիճարկվող նյութի և պատասխանի միջև անհրաժեշտ կապ էլեկտրոնային արխիվներում, և 8) սահմանել վեճերի կարգավորման մեխանիզմներ: 
Պատասխանի իրավունքն այնուտև սահմանվել է ԵԽ մի շարք այլ փաստաթղթերում։ Մասնավորապես, 2017 թվականին ԵԽ խորհրդարանական հանձնաժողովն ընդունեց «Առցանց մեդիայի և լրագրության մասին» թիվ 2143 (2017) բանաձևը, որում պարտավորեցրեց ԵԽ Անդամ Պետություններում իրենց ներպետական օրենսդրություններում սահմանել պատասխանի իրավունքի կամ այլ համարժեք միջոցերով այդ իրավունքն ապահովելու հիմքեր և մեխանիզմներ, որոնցում սահմանվեն առցանց հարթակներում և տպագիր մամուլում արագորեն հերքել և ուղղել ոչ ճշմարտացի տեղեկությունները։ Նախարարների կոմիտեն 2007 թվականի նոյեմբերի 7-ին ընդունեց «Ընտրությունների լուսաբանման վերաբերյալ միջոցների մասին» հանձնարարականը Մասնակից Պետություններին, որում նույնպես հատուկ անդրադարձ կա հերքման և պատասխանի իրավունքների մասին։
Մարդու իրավունքների եվրոպական դատարանը իր նախադեպային իրավունքում սահմանել է որ պատասխանի և հերքման իրավունքերը տարածվում են ոչ միայն միայն անհատների, այլև պետական մարմինների վրա, և որ այդ իրավունքը թույլ չի տալիս արտահայտվելու անսահմանափակ հնարավորություն (Մելնիչուկն ընդդեմ Ուկրաինայի, (որոշ.), թիվ 28743/03, 5/07/2005։ 
«Տեսալսողական Մեդիա ծառայությունների վերաբերյալ» Եվրոպական միության (ԵՄ) հրահանգի 28-րդ հոդվածում սահմանվել է պատախսանի և հերքման մասին հետևյալ դրույթը․ 
«… ցանկացած ֆիզիկական կամ իրավաբանական անձ, անկախ քաղաքացիությունից, որի օրինական շահերը, մասնավորապես հեղինակությունը եւ բարի համբավը խախտվել են հեռուստատեսային ծրագրում սխալ փաստերի հաստատման համար, պետք է ունենա պատասխանի կամ համարժեք իրավական պաշտպանության հնարավորությւոն: Անդամ պետությունները պետք է ապահովեն, որ պատասխանի իրավունքի կամ համարժեք իրավական պաշտպանության միջոցների փաստացի իրականացումը չխոչընդոտվի անհիմն դրույթների կամ պայմանների պարտադրումով: Պատասխանը պետք է ներկայացվի ողջամիտ ժամկետում ՝ հարցումը հիմնավորվելուց հետո, ինչպես նաև այն ժամանակ և եղանակով, որը համապատասխանում է այն հեռարձակմանը, որին վերաբերում է հարցումը»: 
«Անչափահասների և մարդկային արժանապատվության պաշտպանության և Եվրոպական տեսալսողական և առցանց տեղեկատվական ծառայությունների արդյունաբերության մրցունակության վերաբերյալ պատասխանի իրավունքի վերաբերյալ» Եվրոպական պառլամենտի 2006 թվականի դեկտեմբերի 20-ի 2006/952/EC հանձնարարականում սահմանվել է, որ «պատասխանի իրավունքը  հատկապես հարմար միջոց է առցանց միջավայրում, քանի որ այն հնարավորություն է տալիս ապահովել ակնթարթային պատասխան վիճարկվող տեղեկատվությանը, և տեխնիկապես հեշտ է դրան կցել ազդակիր անձանց պատասխանները»:
Որոշ երկրներում հերքման և պատասխանի իրավունքները սահմանված են սահմանադրություններում։ Նման օրինակներ են Հունաստանի (հոդված 14), Հյուսիսային Մակեդոնիայի (հոդված 16), Թուրքիայի (հոդված 32), Սլովենիայի (հոդված 40), Պորտուգալիայի (հոդված 37) և Ուկրաինայի (հոդված 40) սահմանադրությունները։ 
4. Ամփոփում և առաջարկություններ

Սահմանադրությամբ և Մարդու իրավուքնների և հիմնարար ազատությունների եվրոպական կոնվենցիայով երաշխավորված իրավունքների գործնական կիրառությունը ապահովելու նպատակով սույնով ներկայացնում ենք հերքման և պատասխանի իրավունքի լիարժեք և արդյունավետ ապահոհվման համար օրենսդրական փոփոխությունների առաջարկները:

1) Օրենքի 8-րդ հոդվածում «հերքում» ձևակերպումը փոխարինել «ուղղում» ձևակերպումով, ինչպես նաև ավելացնել հրապարակված տեղեկատվության վրիպակները և իրականությանը չհամապատասխանող տվյալները ուղղելու հնարավորություն․

Լրատվական միջոցների գործունեության ընթացքում արձանագրվում են դեպքեր, երբ հրապարակվում է տեղեկատվություն, որը չի համապատասխանում իրականությանը, պարունակում է ոչ ճշգրիտ տվյալներ, անճշտություններ, անփույթ ձևակերպումներ և վրիպակներ: Իրավակիրառ պրակտիկայում հանդիպում են դեպքեր, երբ հրապարակված հոդվածում առկա լուսանկարը կապ չունի հոդվածի բովանդակության հետ կամ հոդվածում նշված անձի տվյալներում առկա է սխալներ, փաստերի շարադրանքում թույլ է տրվել անճշտություններ և այլն: Այս ամենը կարող են պարունակել այնպիսի իրավունքների խախտումներ, որոնք իրենց բովանդակությամբ աննշան են (կամ խախտի անձի իրավունքները, սակայն չհատի զրպարտության շեմը) և միայն անհրաժեշտություն է առաջացնում ուղղել դրանք՝ ներկայացնելով ճշգրիտ տվյալները:  
Ինչպես նշվեց վերոգրյալում իրականությանը չհամապատասխանող անճշտությունների վերացումը դատական կարգով անարդյունավետ է (դատավարական ընթացակարգեր, ռեսուրսներ, ժամանակ և այլն), հետևաբար դրանք ենթակա են լուծման արտադական կարգով, քանի որ նման կերպ իրավիճակը թողնելու հնարավորություն ստեղծելը իրավաչափ համարվել չի կարող: 
Օրենսդրական մակարդակում նման մեխանիզմ է հանդիսանում Օրենքի 8-րդ հոդվածով սահմանված հերքումը: Սակայն լրատվամիջոցները շատ դեպքերում խուսափում են նման իրավիճակներում տարածել հերքում․ այն կարող է առաջացնել լրատվամիջոցի հետևորդների կամ այլ անձանց մոտ լրատվամիջոցի նկատմամբ վստահության կորստի, որովհետև նման հոդվածների առկայությունը խոսում է այն մասին, որ լրատվամիջոցը սխալներ է թույլ տրվել, որոնք հանգեցրել են լրատվամիջոցի կողմից դրանք հերքելու պարտավորության: Հաշվի առնելով որ զրպարտության գործերով արատավորող արտահայտությունները փոխհատուցվում են ոչ գույքային եղանակով հերքմամբ, ապա այդ գործողությունը իսկզբանե պարունակում է խոսքի ազատության սահմանափակման այնպիսի բովանդակություն, որը չի կարող կիրառվել անհամաչափ կերպով և անհրաժեշտ է որոշակի վավերապայմանների միաժամանակյա առկայություն, որպեսզի հերքման հրապարակումը համարվի իրավաչափ։ 
Էդուարդ Բագրատի Աղայանի «Արդի հայերենի բացատրական բառարան»-ի[footnoteRef:3] հերքել բառի առաջին նշանակությունը դա «Որևէ պնդումի, լուրի և կեղծությունը ապացուցել, հաստատել որևէ բանի անճշտությունը, ջրել, 2. Ժխտել, բացասել»։  [3:  «Հայաստան» Հրատարակչություն, Երևան 1976, հասանելի է հետևյալ հղմամբ՝ http://www.nayiri.com/imagedDictionaryBrowser.jsp?dictionaryId=24&query=%D5%B0%D5%A5%D6%80%D6%84%D5%B8%D6%82%D5%B4&l=hy_LB] 

Հետևաբար առաջարկվում է կիրառել «ուղղում» ձևակերպումը, որը ավելի է համապատասխանում Օրենքի 8-րդ հոդվածի առաջին մասով սահմանված նպատակներին։ Մասնավորապես լրատվամիջոցը, ով հրապարակել է իրականությանը չհամապատասխանող տվյալ, ուղղում է այդ տվյալը ՈՒՂՂՈՒՄ խորագրի ներքո, որտեղ ներկայացվում է արդեն փոփոխված (ուղղված) տեղեկությունները։ Հերքման վերաբերյալ կարգավորումները թողնել միայն զրպարտության վերաբերյալ դատական կարմ արտադատական գործերով, որտեղ լրատվամիջոցները կհերքեն այն տվյալները, որոնք կգտնեն կամ դատարանը կգտնի, որ արատավորում է այլ անձի պատիվը արժանապատվությունը կամ բարի համբավը։ Ինչպես նշվեց, հերքման վերաբերյալ արտադատական կարգավորումները անհրաժեշտ է կարգավորել առանձին կարգավորումներ մտցնելով։

2) Օրենքում սահմանել պատասխան պահանջելու իրավունքը առանց այն հերքման պահանջի հետ զուգակցելու․

Ինչպես վերոգրյալում նշվեց, պատասխան հրապարակելու պահանջը հերքման հետ զուգակցելու օրենսդրական կարգավորումը վիճահարույց է, քանի որ դա զրկում է անձին միայն պատասխան հայցելու իրավունքից։ Յուրաքանչյուր դեպքում անձը հնարավորություն կունենա գնահատել թե կոնկրետ ո՞ր պահանջն է համապատասխանում իր դեպքին։ Օրենսդրական կարգով նրան ընտրությունից զրկելը վիճահարույց երևույթ է։

3) Նախատեսել դրույթ, համաձայն որի պատասխանի հրապարակումը չի կարող համարվել հերքման պահանջի բավարարում։

Իրավակիրառ պրակտիկան ցույց  է տալիս, որ արտադատական կարգով հերքման պահանջը ներկայացնելիս լրատվամիջոցները հրապարակում են այն որպես պատասխան և փաստացի չի ուղղվում նախկինում գոյություն ունեցած բովանդակությունը։ Դա խնդրահարույց է, քանի որ նման պարագայում անճշտությունը չի համարվում ուղղված և շարունակում է տարածվել առաջացնելով այնպիսի հետևանքներ, որպիսին կային մինչև անձի կողմից լրատվամիջոց դիմելը։  Հետևաբար անհրաժեշտ է նախատեսել, որ լրատվամիջոցի կողմից միայն պատասխան հրապարակելը չի ազատում հերքման կամ ուղղման հրապարակման պարտավորությունից։

4) Նախատեսել պատասխանի և հերքման հրապարակման նույնական կարգավորումներ․

Իրավակիրառ պրակտիկայում հանդիպում են դեպքեր, երբ լրատվամիջոցը պատասխանը հրապարակելիս կամ անձի կողմից պատասխան հրապարակելու պահանջ ներկայացնելիս հաշվի չի առնում դրա անհամապատասխանությունը այն տեղեկատվության, որը նախկինում հրապարակվել է և վերաբերվում է պատասխանին։ Այդ պատճառով անհրաժեշտ է սահմանել համարժեքության վերաբերյալ կանոններ, որպեսզի հրապարակվող պատասխանը չունենա սկզբնական հրապարակված տեղեկատվության հետ այնպիսի տարբերություններ, որոնք կդարձնեն պատասխանի հրապարակումը անարդյունավետ կամ խախտի լրատվամիջոցի իրավունքները։ 

5) Նախատեսել հերքման բովանդակության վերաբերյալ սահմանափակումներ․

Ինչպես նշվել է վերոգրյալում, դատարանների կողմից հաճախ հերքման տեքստում սահմանում են այնպիսի ձևակերպումներ, որոնք ակնհայտորեն ավելին են, քանի հերքումն է։ Հերքմամբ երբեմն պահանջվում է ներողություն խնդրել, ապագայում նման արարք չկատարել և նույնիսկ լրատվամիջոցի գործունեությունը պաղարակող տեքստեր։ Նման իրավիճակը հաղթահարելու նպատակով առաջարկվում է օրենսդրությամբ ամրագրել հերքման բովանդակությունը և ձևը տարընթերցումներ թույլ չտալու համար։

6) Օրենքով ամրագրել անճշտության, վրիպակի, ինչպես նաև զրպարտություն հանդիսացող տվյալների համացանցային կայքից հեռացման օրենսդրական հնարավորությունը․

Սահմանադրական դատարանը իր ՍԴՈ-1752 որոշմամբ  նշել է, որ անձի վերաբերյալ իրականությանը չհամապատասխանող հրապարակային ներկայացված փաստացի տվյալները (անկախ դրանք հրապարակող սուբյեկտի, քանի դեռ դրանք հրապարակային հարթակում են) հերքելու և (կամ) դրանք հեռացնելու օրենս-դրական հնարավորության բացակայությունը հանգեցնում է անձի պատվի, արժա-նապատվության և գործարար համբավի շարունակական արատավորման, իմաս¬տա-զուրկ է դարձնում զրպարտության դեպքում Օրենսգրքով նախատեսված իրա-վական պաշտպանության միջոցների գործնականում կիրառելիությունն ու դրանց արդյունավետությունը: 
Ըստ Սահմանադրական դատարանի՝ Վերոգրյալի լույսի ներքո՝ Սահմանադրական դատարանը հայտնումէ, որ բոլոր այն դեպքերում, երբ զրպարտություն հանդիսացող    (անկախ հրապարակող սուբյեկտից) հրապարակային հարթակում (համացանցում) հասանելիության պայ¬ման¬ներում հերքելու և (կամ) դրանք հեռացնելու պահանջ ներկայացնելն անհնար է, այդպիսի օրենսդրական կարգավորումը չի ապահովում Սահմանադրության 75-րդ հոդվածով սահմանված պահանջների արդյունավետ կենսագործումը՝ որպես հետևանք հանգեցնելով անձի դատական պաշտպանության և արդար դատաքննության իրա-վունքների խախտման՝ անձի արժանապատվության, պատվի ու բարի համբավի ան-ձեռնմխելիության երաշխավորման համատեքստում:
Սահմանադրական դատարանը հայտնում է նաև, որ համացանցում հրապա-րակային ներկայացված տեղեկատվության հերքումը և (կամ) հեռացումը ոչ թե նույ¬նական, այլ պաշտպանության անկախ և ինքնավար միջոցներ են, և որոշ դեպքերում համացանցում հրապարակային ներկայացված զրպարտություն հանդիսացող տեղե¬կա¬տվությունը հեռացնելը կարող է անձի պատիվը, արժանապատվությունը կամ գոր¬ծարար համբավը պաշտպանելու առավել արդյունավետ միջոց հանդիսանալ՝ կանխելով զրպարտության շարունակական տարածումը և նման տեղեկատվության դիտումները համացանցում։ Մինչդեռ օրենսդիրն առհասարակ չի նախատեսել զրպար¬տություն պարունակող նյութը հեռացնելուն պարտավորեցնելու իրավական հնարավորություն:
Վերոգրյալի առնչությամբ Սահմանադրական դատարանը հայտնել է, որ պետք է գործեն անհրաժեշտ կազմակերպական այնպիսի կառուցակարգեր և ընթա-ցակարգեր, որոնք կապահովեն անձի նկատմամբ իրականությանը չհամապա¬տաս-խանող և նրա պատիվը, արժանապատվությունը կամ գործարար համբավն արա-տավորող զրպարտություն հանդիսացող փաստացի տվյալների (statement օf fact) ներկայացման պայմաններում (անկախ դրանք ներկայացրած սուբյեկտի) դրանք հրապարակայնորեն հերքելու և (կամ) դրանց վերաբերյալ իր պատասխանը հրա¬պա¬րակելու և (կամ) դրանք հեռացնելուն պարտավորեցնելու հնարավորությունը, քանզի նման հնարավորության բացակայությունը հակասում է Սահմանադրության 31 և 75-րդ հոդվածներին։
Վերոգրյալի հաշվառմամբ Սահմանադրական դատարանի որոշման կատարման շրջանակներում անհրաժեշտ է օրենսդրությամբ սահմանել վիճելի տեղեկատվությունը հեռացնելու գործուն մեխանիզմներ։

7) Օրենքով սահմանված հերքման (ուղղման) և պատասխանի հրապարակման կարգից զատ վիրավորանքի և զրպարտության հերքման կամ ներողություն խնդրելու արտադատական կարգ.

Ինչպես վերոգրյալում նշվեց Օրենքի 8-րդ հոդվածը կարգավորում է այնպիսի տեղեկատվության հերքմանը, որը անճշտություն է, վրիպակ կամ իրականությանը չհահամապատասխանող տվյալ, սակայն չի հատում զրպարտության շեմը։ Այդ պատճառով անհրաժեշտ է վերանվանել այդ կարգավորումները ուղղման ինստիտուտով։ Այս պարագայում բաց է մնում զրպարտության հերքման արտադատական կարգը, քանի որ այն ՀՀ օրենսդրությամբ բացակայում է։ 
Ավելին ՀՀ օրենսդրությամբ բացակայում է վիրավորանքի վերաբերյալ արտադատական կարգ, քանի որ Օրենքի 8-րդ հոդվածը չի կարգավորվում վիրավորանքի համար լրատվամիջոցի կողմից արտադատական կարգով ներողություն հայցելու հնարավորությունը, այն թողնելով դատական պաշտպանությանը։ Այնինչ արտադատական կարգավորումները կնպաստեն վեճերը բանակցությամբ և հաշտությամբ լուծելու հնարավորությանը և կհանդիսանան արդյունավետ մեխանիզմ մի կողմից անձանց իրավունքների ողջամիտ ժամկետում արդյունավետ պաշտպանության, ինչպես նաև հնարավորություն կստեղծվի բացառել լրատվամիջոցի կողմից խոսքի ազատությունը անհարկի և ոչ իրավաչափ միջամտությունւից։
Վերոգրյալից ելնելով առաջարկում ենք նախատեսել զրպարտության և վիրավորանքի գործերով արտադատական կարգ, որը պարտադիր ենթակա է պահպանման, իսկ չպահպանման դեպքում դատարանները իրավունք կստանան չքննել գործը։

